|  |  |
| --- | --- |
| Møde den: 17. februar 2025 kl. 14.00-16.00  Mødelokale på 6. etage i bygning 1350  Akademisk Råd  Til stede: Anna Piil Damm, Anne Bøllingtoft, Caroline Grønkjær Madsen, Helle Spindler, Inger Mørch Hauge, Jean‐Paul de Cros Peronard, Karen Kjølby Eika, Karl V. Bach Rathmann, Klaus G. Grunert, Merete Elmann, Nabanita Datta Gupta, Olivia Belling‐Nami, Palle Bo Madsen, Rose Lindskov, Rune Stubager, Susanne Jensen, Thomas Friis Søgaard og Thomas Pallesen (dekan).  Fraværende: Hans Schytte Sigaard (observatør for adjunkterne), Mathias stenner Falkvist, Michael H. Jensen, Morten Rask (prodekan), Nina Melanie Mølgaard Nielsen, Sofie Elise Schmidt, Vibeke Lehmann  Endvidere deltog: Anja Sandholt Hald (referent). | Referat |

# Godkendelse af referat

Akademisk Råd godkendte referatet uden bemærkninger.

# Budget 2025-2028

Budgettet for 2025-2028 viser, at fakultetet og institutternes økonomi ser fornuftigt ud, og at der er tale om stabil drift på hele fakultetet.

Budgetperioden er præget af den igangværende campusudvikling og deraf interne lokalerokader.

Budgettet vil i løbet af foråret blive revideret på baggrund af forudsætningsændringer, herunder overflytningen af NCRR fra Aarhus BSS til Health og halveringen af bevillingen til Center for Rusmiddelforskning.

Dekanen orienterede om, at Aarhus Universitet, i forbindelse med udmøntning af forskningsreserven, har fået tildelt yderligere 92 mio. kr. i basismidler. På baggrund af den aftalte fordeling af midlerne i universitetsledelsen, tildeles Aarhus BSS 23 mio. kr. af disse yderligere basismidler. Aarhus Universitet håber, at forøgelsen vil permanentgøres.

Medlemmer af rådet efterspurgte en forøgelse af frie forskningsmidler uden bindinger. Dekanen henviste til, at bevillingen fra forskningsreserven er en forøgelse af de frie forskningsmidler, men fakultetet er blevet anmodet om at redegøre for planerne for anvendelse af midlerne.

# Orientering og drøftelse

* Formanden:
  + Velkommen til nye studenterrepræsentanter

Formanden bød de nye medlemmer velkommen ved mødets start.

* + Kvartalsmøde mellem forpersonerne og rektor

Økonomi

Universitetets samlede økonomi er i en god udvikling. Med udgangen af 2024 har universitetet genskabt egenkapitalen, som faldt kraftigt i forbindelse med Corona pandemien og den efterfølgende økonomiske krise.

Campus udvikling

Bestyrelsen har vedtaget en plan for udvikling af campus i Aarhus. Ønsket er en samlet campus i Aarhus ved universitetsparken, universitetsbyen og Katrinebjerg-området.

Tiltag mod chikane på universiteter

Ministeren har igangsat et initiativ mod chikaner på universiteterne. Initiativet og de bagvedlæggende ønsker lægger sig tæt op ad de ordensregler, der allerede eksisterer på Aarhus Universitetet. Forpersonerne har sikret sig, at tiltaget ikke ændre på medarbejdernes og de studerendes ytringsfrihed.

* Dekanen:
  + Kandidatreformen

Fakultetets plan er indmeldt og forventes at være godtaget.

De studerende, der søger ind på en bacheloruddannelse med start i efteråret 2025, vil skulle indskrives på de nye kandidatuddannelser om 3 år.

Til spørgsmålet om retskrav har ministeriet præciseret, at hvis der er to kandidatuddannelser (en etårig og en toårig) vil retskravet være til den etårige.

* + Basismidler

Se under punkt 2.

# Forslag til årshjul 2025

Årshjulet indeholder alle faste og aktuelt kendte punkter. Hvis medlemmerne har emner, der ønskes drøftet, bedes de kontakte formanden.

Der blev fremsat ønske om en drøftelse af administrativ understøttelse af VIP’er, særligt brugen af TAP-support ct. brug af digitale værktøjer (rejseafregning, ph.d.-planner, undervisningsevaluering mv.)

# Skriftlig meddelelse: Orientering om Aarhus BSS Uddannelsesrapport 2024

Som led i AU’s kvalitetspolitik udarbejder hvert fakultet årligt en uddannelsesrapport på baggrund af de gennemførte uddannelseskvalitetsprocesser, herunder blandt andet den obligatoriske studiemiljøundersøgelse.

På baggrund af den indledende præsentation af den godkendte Uddannelsesrapport, drøftede rådet særligt opgørelsen af studieintensiteten, herunder en opgørelse at studieintensiteten korrigeret for antal optjente ECTS.

Målet har været at nuancere debatten om studieintensiteten, og vise at de studerende er relativt aktive. Derfor er der i opgørelsen korrigeret for optjente ECTS-point.

# Høring af Aarhus Universitets strategi 2030

Forpersonerne for de akademiske råd har tidligt i processen med udarbejdelse af udkast til en ny strategi for Aarhus Universitet indleveret et notatet til Universitetsledelsen. I det foreliggende udkast til ny strategi, er der taget højde for flere af forpersonkredsens bemærkningerne.

Rådets medlemmer gav overordnet opbakning til strategiudkastet med enkelte bemærkninger, som fremsendes i et høringssvar. Blandt andet efterspurgte medlemmer af rådet præcisering af medarbejdere og studerendes medbestemmelse og en understregning af, at tværgående aktiviteter skal have et fagligt udgangspunkt.

# AU’s tilstedeværelse og aktivitet på sociale medier

Et medlem af forpersonkredsen for de akademiske råd har foreslået, at AU ophører med at være aktiv på de sociale medier, eftersom nogle undersøgelser viser, at sociale medier kan have en skadelig effekt.

AU er aktiv på flere medier. Blandt andet bruges Instagram aktivt af de studerende til at dele information om deres studieliv. Endvidere bruges blandt andet Studierejsen aktivt af AU i forbindelse med rekruttering af nye studerende. AU er meget opmærksom på, at tilstedeværelsen på disse medier skal være lødig og med tydelige formål. I modsætning til de sociale medier har AU’s hjemmeside væsentlig færre besøgende.

Der var enighed blandt rådets medlemmer om, at AU fortsat bør være til stede på de sociale medier.

# Forsøgsordning med udpegning af æresdoktorer hvert andet år

Hvert år skal fakulteterne via de akademiske råd indstille to kandidater til æresdoktortitlen - en mandlig og en kvindelig kandidat. I forpersonkredsen for de akademiske råd er det blevet foreslået, at fakulteterne kun skal indstille kandidater hvert andet år.

Medlemmer af rådet vurderer, at Aarhus BSS hvert år har meget kvalificerede kandidater til titlen, hvorfor der ikke vurderes at være behov eller ønske om at ændre indstillingskadencen.

# Eventuelt

# Formanden orienterede om, at det faste punkt ”Meddelelse til Universitetsledelsen” er slettet, da det ikke vurderes nødvendigt med et selvstændigt punkt.

# Formanden ønskede herudover forslag til emner til Akademisk Råds seminaret i august måned.

# Der blev fremsat forslag til enkelte emner. Såfremt medlemmer har supplerende emner, kan formanden kontaktes herom.

Mødet sluttede kl. 16.00